Fit-8 ta' Diċembru 2020, il-Papa Franġisku ħabbar sena ddedikata lill-interċessjoni ta' San Ġużepp u ħareġ ittra sabiħa ħafna u mhix twila li semmieha propju 'Bil-Qalb ta' Missier' (Patris corde). F'din l-ittra l-Papa Franġisku jħares lejn il-personalità ta' San Ġużepp u jimmedita fuq dak li nafu dwar San Ġużepp fil-Vanġelu. San Ġużepp huwa deskritt minn San Mattew bħala bniedem ġust, il-Papa jiddeskrivi lil San Ġużepp fil-fedeltà tiegħu lejn il-Liġi ta' Alla imma fil-qalb kbira tiegħu. Il-Papa, ħin minnhom ukoll ifakkar li San Ġużepp fil-paternità tiegħu, wera ħlewwa kbira, tenerezza kbira u jissuġġerixxi li aħna nitgħallmu minn San Ġużepp kif inħennu għal xulxin, kif ma nitkażawx b'xulxin, kif nipproteġu lil xulxin. Wara kollox San Ġużepp kien magħżul minn Alla biex jipproteġi l-ħajja tal-omm u tat-tifel. Dan it-tifel huwa l-iben ta' Alla magħmul bniedem, Ġesù Kristu. Il-Beatu Piju IX fl-1870 iddikjara lil San Ġużepp patrun tal-Knisja universali. Fl-ittra tiegħu l-Papa jfakkarna li San Ġużepp huwa wkoll il-bniedem ubbidjenti. Għal erba' darbiet l-anġlu tal-Mulej ikellem lil Ġużeppi fil-ħolm u Ġużeppi wara kull ħolma jqum u jagħmel dak li qallu biex jagħmel l-anġlu – jilqa' lil Marija b'martu avolja tqila b'Ġesù, l-iben ta' Alla. Isemmi lit-tarbija bl-isem magħżul minn Alla. San Ġużepp jgħallimna kif nipproteġu 'l xulxin. Nitolbu l-għajnuna ta' San Ġużepp f'din is-sena, b'mod speċjali din is-sena mmarkata bil-pandemija. .td_uid_3_6004418389081_rand.td-a-rec-img{text-align:left}.td_uid_3_6004418389081_rand.td-a-rec-img img{margin:0 auto 0 0}